《有所思》
宋代·于石

君在南山南，水阔云漫漫。
我在北山北，木落天地宽。
所思不可见，孤峰碧巑屼。
片云遥相望，脉脉一水间。
水流渺何许，抚松独盘桓。
人生有离合，把酒欲问天。
何以寄所思，取琴倚风弹。
一弹不成调，再弹谁与言。
抱琴耿无寐，月落空山寒。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。